In ’n onlangse onderhoud oor haar debuutbundel, Die lekkerste perske is ’n vy, praat Anne-Ghrett Erasmus oor die verhouding tussen skilderkuns en digkuns: “Daar moet verseker kruisbestuiwing plaasvind, maar ek dink dis meer in die onderbewuste dat die kwas en die pen met mekaar gesels.”
In plaas van nog ’n onderhoud oor die bundel het ek besluit om Anne-Ghrett se onderbewuste ’n bietjie na die oppervlak te tart, en vir hierdie kunstenaar-digter krummeltjies woorde en beelde op die water gewerp. Die uitnodiging was om in woord of beeld (of beide) op my lokaas te reageer.
Die onderstaande tweegesprek is die gevolg van hierdie spel/eksperiment.